CELEX: 62016TN0050
Language: fi
Date: 2016-02-03 00:00:00
Title: Asia T-50/16: Kanne 3.2.2016 – Unkari v. komissio

25.4.2016   
            
            
               FI
            
            
               Euroopan unionin virallinen lehti
            
            
               C 145/29
            
         Kanne 3.2.2016 – Unkari v. komissio
   (Asia T-50/16)
   (2016/C 145/36)
   Oikeudenkäyntikieli: unkari
   
      Asianosaiset
   
   
      Kantaja: Unkari (asiamiehet: M. Fehér ja G. Koós)
   
      Vastaaja: Euroopan komissio
   
      Vaatimukset
   
   Kantaja vaatii, että unionin yleinen tuomioistuin
   
               —
            
            
               kumoaa ”Wake up Europe! Agir pour préserver le projet démocratique européen” -nimisen eurooppalaisen kansalaisaloitteen rekisteröinnistä 24.11.2015 tehdyn Euroopan komission päätöksen, ja
            
         
               —
            
            
               velvoittaa komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kolmeen kanneperusteeseen.
   
               1.
            
            
               Ensimmäisessä kanneperusteessaan kantaja vetoaa yhtäältä siihen, että komissio on rekisteröimällä kyseessä olevan kansalaisaloitteen rikkonut SEU 11 artiklan 4 kohtaa sekä asetuksen N:o 211/2011 (1) 2 artiklan 1 kohtaa ja 4 artiklan [2 kohdan] b alakohtaa. Kantajan mukaan on näet niin, että SEU 7 artiklaan perustuvan – jäsenyysvelvoitteiden noudattamatta jättämisen toteamiseen tähtäävän menettelyn kaltaisen – menettelyn vireillepanoa ei ole pidettävä perussopimuksen soveltamiseksi toteutettuna unionin toimenpiteenä. Toisaalta kantaja esittää, että kansalaisaloitteella on tähdättävä tällaiseen komission ehdotukseen unionin säädökseksi, joka ruumiillistuu osaksi unionin uutta positiivista oikeutta.
            
         
               2.
            
            
               Toisessa kanneperusteessaan kantaja vetoaa siihen, että komission päätöksellä on rikottu oikeutta hyvään hallintotapaan, oikeusvarmuuden ja yhdenvertaisen kohtelun periaatteita ja siihen, ettei päätös täytä perusteluvelvollisuuden vaatimuksia. Kanneperusteellaan kantaja on esittänyt väitteen itse asiassa siitä, että koska komission päätöksellä poiketaan perustavanlaatuisella tavalla kansalaisaloitteen rekisteröintiä koskevasta aikaisemmasta käytännöstä, päätöksen ennakoitavuuden puuttumisen ja ristiriitaisuuden vuoksi aikaisempiin ja tulevaisuudessa mahdollisesti tehtäviin aloitteisiin ei ole suhtauduttu eikä suhtauduta samalla tavalla.
            
         
               3.
            
            
               Kolmannessa kanneperusteessaan kantaja väittää, että komission päätöksellä rikotaan SEU 4 artiklan 3 kohdassa tarkoitettua lojaalin yhteistyön periaatetta. Komissio on yhtäältä aiemmin vahvistanut kannan, jonka mukaan SEU 7 artiklassa tarkoitetun menettelyn aloittamisen edellytykset eivät täyty Unkarin osalta, eli kansalaisaloitteen rekisteröinnistä tehdyllä päätöksellä annetaan ymmärtää, ettei komissio sulje pois mahdollisuutta, että aloite katsotaan perustelluksi. Lisäksi komission olisi mainitun periaatteen mukaan pitänyt ilmoittaa Unkarille siihen välittömästi kohdistuvasta kansalaisaloitteesta ja tarjota sille mahdollisuus esittää huomautuksensa.
            
         
      (1)  Kansalaisaloitteesta 16.2.2011 annettu Euroopan parlamentin ja neuvoston asetus (EU) N:o 211/2011 (EUVL L 65, s. 1).